**Subject:** "Normayaratma arxivi" Elektron Axtarış Sistemi

Hörmətli \_\_\_\_\_\_\_\_\_\_\_\_\_,

Bildirirəm ki, HEQT Mərkəzi tərəfindən Nizamnaməsinin 3.1.15-ci yarımbəndinin *(hüquqi aktlardan, elmi-hüquqi materiallardan ibarət olan çoxfunksiyalı axtarış imkanını nəzərdə tutan elektron informasiya sistemini yaratmaq və həmin sistemdəki məlumatların müntəzəm olaraq yenilənməsini təmin etmək və bu məlumatları müqavilə əsasında dövlət orqanlarına (qurumlarına), yerli özünüidarəetmə orqanlarına, hüquqi və fiziki şəxslərə təqdim etmək)* icrası məqsədilə müvafiq elektron axtarış sisteminin yaradılması ilə əlaqədar keçiriləcək satınalma proseduru üçün texniki tapşırığın hazırlanması işi aparılır. Bununla əlaqədar aparılmış daxili müzakirələr nəticəsində aşağıdakı funksionallığa malik **“Normayaratma  arxivi”** elektron sisteminin yaradılması təklif edilir:

1. Müvafiq elektron sistem Mərkəzin veb-saytında (ayrıca “Normayaratma  arxivi” adlı bölmədə) fəaliyyət göstərəcək.
2. Müvafiq bölməyə giriş xüsusi login və parol vasitəsilə olacaq (çünki Nizamnamənin 3.1.15-ci yarımbəndinin tələbinə görə sistemdən istifadənin ödənişli əsaslarla həyata keçirilməsi nəzərdə tutulur).
3. Müvafiq bölməyə daxil olduqdan sonra normativ hüquqi aktlar (qanunlar, fərmanlar, NK qərarları) üzrə açar sözlər vasitəsilə axtarış aparmaq imkanı verən onlayn axtarış cihazı *(search engine)* açılır.
4. Axtarış cihazında tələb olunan NHA tapıldıqdan sonra, onun üzərinə tıklayərkən həmin NHA haqqında aşağıdakı zəruri məlumatlar (sənədlər) göstərilir:
   1. Normayaratma təşəbbüsü subyekti
   2. İlkin layihəni hazırlayan qurum
   3. Nömrəsi
   4. Dərc olunma tarixi
   5. Qüvvəyə minmə tarixi
   6. Dərc olunduğu yer
   7. Layihəyə dair sənədlər:
5. Layihənin mətni (normayaratma təşəbbüsü subyekti tərəfindən  normayaratma orqanına təqdim edilən layihənin mətni nəzərdə tutulur);
6. Müqayisəli cədvəl;
7. Normativ hüquqi aktın qəbul edilməsi zərurətinin əsaslandırılması sənədi;
8. Maliyyə-iqtisadi əsaslandırılma sənədi;
9. Müşayiət məktubu;
10. Hüquqi ekspertiza rəyi (rəyləri);
11. Uyğunluğunun təmini haqqında arayış;
12. Normativ hüquqi aktın layihəsinin razılaşdırılması (vizalanması) haqqında məlumatı əks etdirən sənədlər (razılaşdırılma prosesində əldə edilmiş rəylər)
13. Normativ hüquqi aktın layihəsinə dair ekspert rəyləri;
14. Normativ hüquqi aktın layihəsini hazırlamış şəxslərin siyahısı;
15. Milli Məclisin aidiyyəti iclaslarının stenoqramları;
16. Milli Məclisin komitələrinin iclas protokolları;
17. Normativ hüquqi aktın layihəsinə aid digər sənədlər.
18. Yuxarıdakı 4.3-cü bənddə göstərilən sənədlər (olduğu halda) ayrıca PDF və ya Word faylları şəklində saytda yerləşdiriləcək və həmin faylların istifadəçilər tərəfindən endirilməsi *(downloading)* imkanı olacaq.

Layihə barədə məlumatların və sənədlərin nümunə olaraq aşağıdakı cədvəldə göründüyü kimi göstərilməsi planlaşdırılır:

|  |  |
| --- | --- |
| **Normayaratma təşəbbüsü subyekti** | Azərbaycan Respublikası Prezidenti |
| **İlkin layihəni hazırlayan qurum** | HEQT Mərkəzi |
| **Qeydiyyat nömrəsi** | 00000 |
| **Dərc olunma tarixi** | 22.11.2024 |
| **Qüvvəyə minmə tarixi** | 22.11.2024 |
| **Dərc olunduğu yer** | “Azərbaycan” Qəzeti |
| Layihəyə dair sənədlər: | |
| Layihənin mətni |  |
| Müqayisəli cədvəl |  |
| Qəbul edilmə zərurətinin əsaslandırılması |  |
| Konsepsiya sənədi | -- |
| Maliyyə-iqtisadi əsaslandırılma |  |
| Müşayiət məktubu |  |
| Hüquqi ekspertiza rəyi (rəyləri) |  |
| Uyğunluğunun təmini haqqında arayış |  |
| Layihənin razılaşdırılması (vizalanması) haqqında məlumatı əks etdirən sənədlər |  |
| Layihəyə dair ekspert rəyləri | -- |
| Layihəni hazırlamış şəxslərin siyahısı |  |
| Milli Məclisin aidiyyəti iclaslarının stenoqramları |  |
| Milli Məclisin komitələrinin iclas protokolları |  |
| Layihəyə aid digər sənədlər | -- |

1. Elektron axtarış sisteminə **sənədlərin toplanması** ilə əlaqədar qeyd edilməlidir ki, **yeni NHA-lara münasibətdə** əksər sənədlərin “Normativ hüquqi aktlar” informasiya sistemindən götürülməsi təmin oluna bilər. Hesab edirik ki, bunun üçün Mərkəzin nizamnaməsində və “Normativ hüquqi aktlar” informasiya sistemi haqqında Əsasnamədə müvafiq sənədlərin Mərkəz tərəfindən toplanmasının təmin edilməsi ilə əlaqədar müvafiq dəyişikliyin edilməsi zəruri ola bilər.
2. **Köhnə NHA-lara münasibətdə** elektron qaydada saxlanılan sənədlərin (i) xüsusi elektron İT cihazları *(“crawler”)* vasitəsilə avtomatik toplanması və Mərkəzin elektron bazasına yüklənməsi mümkündür, yetər ki, Mərkəzin crawler cihazı üçün müvafiq sənədlərin saxlanıldığı elektron bazaya onun operatoru tərəfindən giriş icazəsi verilsin, və ya (ii) elektron daşıyıcılar (məsələn, flash drive) vasitəsilə Mərkəzin elektron bazasına yüklənməsi mümkündür. Yalnız kağız daşıyıcılarda olan sənədlər isə fiziki olaraq skan edildikdən, rəqəmsallaşdırıldıqdan və indeksləşdirildikdən sonra Mərkəzin elektron bazasında yerləşdirilə bilər. Bunun üçün həmin sənədlərin saxlanıldığı müvafiq dövlət orqanlarının arxivlərinə Mərkəzin əməkdaşlarının buraxılması zərurəti yarana bilər. Sənədlərin arxivlərdən fiziki toplanması işi üçün könüllülərin cəlb edilməsi də nəzərdən keçirilə bilər.
3. **Köhnə sənədlərin** **toplanma ardıcıllığına** gəldikdə isə, əvvəlcə daha yeni NHA-larla bağlı sənədlərin və tədricən daha köhnə sənədlərin toplanması nəzərdə tutulur.
4. Əlavə olaraq, sözügedən elektron axtarış sistemininaşağıda göstərilən **ictimai faydalarını** vurğulamağı zəruri hesab edirik:

* Sistemdəki sənədlərdən normayaratma fəaliyyətində iştirak edən şəxslər tərəfindən *nümunə* kimi istifadə edilməsinin mümkünlüyü;
* Hüquqi akta dəyişikliklər edilərkən həmin aktın arxasında duran *qanunvericinin niyyət və məqsədlərinin gözlənilməsi* və ediləcək dəyişikliklərdə onların *təhrif edilməsi riskinin azaldılması*;
* Məhkəmə və inzibati orqanlar tərəfindən müvafiq hüquqi aktların *qanunvericinin həqiqi niyyətinə uyğun şərh edib və tətbiq edilməsi*;
* Hüquqşünaslar, eləcə də digər vətəndaşlar tərəfindən müvafiq qanunvericilik aktlarının *mahiyyətinin*, habelə qanunvericinin *niyyət və məqsədlərinin* daha aydın və düzgün başa düşülməsi;
* Akademik *hüquqi tədqiqatın aparılması* *imkanlarının* genişləndirilməsi.

Yuxarıda göstərilən məzmun və funksionallıq nəzərə alınmaqla, Mərkəzin veb-saytında “Normayaratma  arxivi” elektron sisteminin (ayrıca bölmənin) yaradılması məsələsinə münasibət bildirməyinizi xahiş edirəm.

Hörmətlə,

**Samir Mahmudov**   
  
**Hüquqi Ekspertiza və Qanunvericilik Təşəbbüsləri**

**Mərkəzinin İcraçı direktoru**